L-hena ta' min jaqla' l-maħfra Ta' David. Maskil. Hieni l-bniedem li ħtijietu maħfura, li għandu d-dnub tiegħu mistur! Hieni l-bniedem li ebda ħażen ma jgħoddlu l-Mulej, u ma għandu ebda qerq f'qalbu! Jien bqajt sieket, u nfena ġismi , jiena u nokrob il-jum kollu. Għax lejl u nhar it-toqol ta' idek fuqi; saħħti nfniet bħal bis-sħana tas-sajf. Id-dnub tiegħi jien stqarrejtlek, u l-ħażen tiegħi ma ħbejthulekx. Jien għedt: "Quddiem il-Mulej nistqarr ħtijieti." U int ħfirtli l-ħażen tad-dnub tiegħi. Għalhekk kull min hu twajjeb lilek jitlob fi żmien in-niket. Jekk ifuru ilmijiet kotrana, lilu qatt ma jilħquh. Int kenn għalija, mit-taħbit tħarisni, iddawwarni u tferraħni bil-ħelsien tiegħek. Ngħallmek u nurik it-triq li għandek tieħu; inwissik, u nżomm għajnejja fuqek. Tkunux bla sens bħaż-żiemel u l-bagħal , li bil-lġiem u r-riedni trażżanhom, biex jirnexxilek tiġbidhom lejk. Ħafna huma t-tbatijiet tal-ħżiena; iżda min jittama fil-Mulej jitħaddan bil-ħniena. Ifirħu, twajbin, u thennew fil-Mulej; għajtu bil-ferħ, intom ilkoll ta' qalbkom safja.